‘Sagunt in Excelsis’ continua amb els ‘Responsoris de Tenebres’ de Luis de Victoria
20 de març 2018

![](/media/jqab4y0t/71-victoria-musicae-faura_cuerpo.jpg)  
_El grup Victoria Musicae durant una actuació a Faura._  
  

La XIV edició del cicle de música sacra _Sagunt in Excelsis_ té la seua segona cita d'enguany demà, dimecres, a les 20 hores, en l'Església del Salvador. El grup Victoria Musicae, dirigit per Josep Ramon Gil-Tàrrega, qui també és el director musical del cicle, interpretarà els _Responsoris de Tenebres_ del sacerdot i cèlebre compositor renaixentista Tomás Luis de Victoria, natural d’Avilés.

Victoria Musicae és un grup vocal i instrumental fundat a València en 1992 amb la finalitat d'interpretar amb criteris històrics el repertori espanyol dels segles XVI, XVII i XVIII. Des de 1999 ha concentrat la seua activitat en la recuperació de música de compositors valencians de l'època. L'agrupació, dirigida per Gil-Tàrrega des de 1993, ha actuat en importants sales de concerts de diverses ciutats espanyoles i participa de forma habitual en festivals de música de prestigi.

El passat 3 de març es va celebrar el primer concert d’esta XIV edició del cicle _Sagunt in Excelsis_, organitzat per la delegació de Cultura de l’Ajuntament de Sagunt amb la col·laboració de la Majoralia de la Confraria de la Puríssima Sang del Nostre Senyor Jesucrist. En esta ocasió va ser la Lira Saguntina l'encarregada d'oferir-nos l'espectacle, que va estar dirigit per Pere Molina-González.

El cicle comptarà amb dos concerts més: primer, el 25 de març, a les 20 hores, en l'església del Bon Succés, la _Missa in fletu solatium_ de Johann Caspar Kerll dirigida per Geoffrey Webber; i segon, el dimarts 27 de març, a les 20 hores, en la capella de la residència d'ancians Verge del Carme (l’asil) la _Missa a 4_ de William Byrd amb Qvinta Essençia i Consort de violes, com a tancament del cicle.

Tots els concerts són gratuïts però des de l'organització recorden que l'aforament és limitat.​

  

![](/media/ghahy0ph/71-logo-sagunt-in-excelsis-color-300-ppp_cuerpo.jpg)  

*   [](http://www.facebook.com/sharer.php?u=https://aytosagunto.es/va/actualitat/sagunt-in-excelsis-continua-amb-els-responsoris-de-tenebres-de-luis-de-victoria/ "Facebook")
*   [](http://twitter.com/share?url=https://aytosagunto.es/va/actualitat/sagunt-in-excelsis-continua-amb-els-responsoris-de-tenebres-de-luis-de-victoria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-in-excelsis-continua-amb-els-responsoris-de-tenebres-de-luis-de-victoria/ "Linked In")
*   [](mailto:?body=https://aytosagunto.es/va/actualitat/sagunt-in-excelsis-continua-amb-els-responsoris-de-tenebres-de-luis-de-victoria/)